A BIZOTTSÁG 487/2007/EK RENDELETE
(2007. április 30.)
a tejre és tejtermékekre vonatkozó behozatali szabályok és a vámkontingensek megnyitása tekintetében az 1255/1999/EK tanácsi rendelet alkalmazására vonatkozó részletes szabályok megállapításáról szóló 2535/2001/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tej- és tejtermékpiac közös szervezéséről szóló, 1999. május 17-i 1255/1999/EK tanácsi rendeletre (1) és különösen annak 29. cikke (1) bekezdésére,
mivel:
(1)
A 2535/2001/EK bizottsági rendelet (2) 3. cikke (2) bekezdésének megfelelően a behozatali engedélyek csak a termékkóddal megjelölt termékekre érvényesek. A kontingensek keretében zajló behozatalok nehézségbe ütközhetnek, amennyiben az elosztási együtthatók azon termékkóddal megjelölt termékek mennyiségét csökkentik, amelyekre az engedélykérelmet benyújtották. A kereskedelem megkönnyítése és a behozatali kontingensek előnyösebb kihasználása érdekében indokolt, hogy a behozatali engedélyek ugyanazon kontingensszám alá tartozó más más kóddal ellátott termékekre is érvényesek legyenek, feltéve hogy azokra azonos behozatali vámot vetnek ki. Mivel a jelenlegi rendelkezések alapján előfordulhat, hogy a 2007 januárjában kiadott behozatali engedélyek bizonyos mennyiségei nem kerülnek felhasználásra, indokolt az új rendelkezéseket visszamenőleges hatállyal alkalmazni.
(2)
A 2002/309/EK, Euratom tanácsi és bizottsági határozattal (3) jóváhagyott, az Európai Közösség és a Svájci Államszövetség között a mezőgazdasági termékek kereskedelméről létrejött megállapodás (4) (a továbbiakban: a Svájccal kötött megállapodás) rendelkezik a Svájcból származó egyes tejtermékekre vonatkozó kontingensek megnyitásáról és vámok csökkentéséről. A sajtokra vonatkozó engedményekről szóló 3. melléklet 1. pontja előírja a sajtok kétoldalú kereskedelmének - ötéves átmeneti időszakot követő - teljes liberalizációját 2007. június 1-jétől.
(3)
A Svájccal kötött megállapodás célja, hogy a kereskedelem egészét érintő akadályok fokozatos megszüntesésével erősítse a részes felek szabadkereskedelmi kapcsolatait. A kétoldalú sajtkereskedelem 2007. június 1-jétől már nem kontingensek keretében történik. Ennélfogva - és mivel a Közösség és Svájc közötti sajtkereskedelem jelentős mennyiségeket érint, és nagy kereskedelmi értéket képvisel - indokolt jelentősen csökkenteni a Svájcból származó sajtok behozatali engedélyeire vonatkozó biztosítékot.
(4)
A vám- és statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról szóló, 2005. október 27-i 1719/2005/EK bizottsági rendelet (5) elfogadását követően a 0406 90 02-től 0406 90 06-ig terjedő KN-kódokat törölték. A 2535/2001/EK rendelet 4. cikkének (3) bekezdése ennélfogva feleslegessé vált, ezért szintén törölni kell.
(5)
A 2007/138/EK tanácsi határozattal (6) jóváhagyott, az Európai Közösség és az Izlandi Köztársaság közötti, az Európai Gazdasági Térségről szóló megállapodás 19. cikke alapján a mezőgazdasági termékekre alkalmazandó kiegészítő kereskedelmi preferenciákról szóló, levélváltás formájában létrejött megállapodás (7) II. melléklete egyes tejtermékekre vonatkozó éves vámkontingens megnyitásáról rendelkezik. A 2535/2001/EK rendelet 2. címének I. fejezetét és a rendelet I. mellékletét ezért ennek megfelelően ki kell igazítani.
(6)
A 2535/2001/EK rendeletet ennek megfelelően módosítani kell.
(7)
Az ebben a rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
A 2535/2001/EK rendelet a következőképpen módosul:
1.
A 3. cikk (2) bekezdése a következő albekezdéssel egészül ki:
„Abban az esetben azonban, ha az engedélyeket az I. fejezetben és a 2. cím III. fejezetének 2. szakaszában említett behozatali vámkontingensek alapján adják ki, azok az ugyanazon kontingensszám alá tartozó összes KN-kódra érvényesek, feltéve hogy az érintett termékek azonos behozatali vámtétel alá esnek.”
2.
A 4. cikkből a (3) bekezdést el kell hagyni.
3.
Az 5. cikk a következőképpen módosul:
a)
az f) pont helyébe a következő szöveg lép:
„f)
A 2002/309/EK, Euratom tanácsi és bizottsági határozattal (8) jóváhagyott, a Közösség és a Svájc között a mezőgazdasági termékek kereskedelméről létrejött megállapodás 2. mellékletében meghatározott kontingens;
b)
a szöveg a következő i) ponttal egészül ki:
„i)
A 2007/138/EK tanácsi határozattal jóváhagyott (9) a Közösség és Izland között a mezőgazdasági termékekre alkalmazandó kiegészítő kereskedelmi preferenciákról létrejött megállapodás II. mellékletében meghatározott kontingensek.
4.
A 13. cikk (2) bekezdésének második albekezdése helyébe a következő szöveg lép:
„Az 5. cikk c)-f), h) és i) pontja esetében az engedélykérelmek azonban legalább 10 tonnára, de legfeljebb az egyes időszakokra rendelkezésre álló mennyiségre vonatkoznak.”
5.
A 19. cikk a következő h) ponttal egészül ki:
„h)
Az Izlanddal kötött megállapodás 3. jegyzőkönyve.”
6.
A 20. cikk a következőképpen módosul:
a)
az (1) bekezdés d) pontja helyébe a következő szöveg lép:
„d)
Az Európai Közösség és Svájc között létrejött, a mezőgazdasági termékek kereskedelmére vonatkozó megállapodás 2. és 3. melléklete.”;
b)
a cikk a következő (3) bekezdéssel egészül ki:
„(3) A 3. cikk (1) bekezdésétől eltérve a Svájcból származó, a 0406 KN-kód alá tartozó behozatalokra vonatkozó biztosíték a termék nettó 100 kilogrammjára 1 EUR.”
7.
Az I. melléklet a következőképpen módosul:
a)
az F. rész helyébe az e rendelet I. mellékletében található szöveg lép;
b)
az e rendelet II. mellékletének szövegét I. részként kell csatolni.
8.
A II.D. melléklet helyébe e rendelet III. mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Rendelkezései 2007. június 1-jétől alkalmazandók.
Az 1. cikk 1. pontja azonban vonatkozik a 2007. január 1. után kiadott engedélyekre, az 1. cikk 3. pontjának b) alpontját, a 4. és az 5. pontot és a 7. pont b) alpontját pedig 2007. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. április 30-án.